《暇日与陈楚材游四天王寺见五支文殊画像于庑》
宋代·何耕

陈侯招我古寺行，破椽老瓦烦支撑。
丹青巨壁置庑下，大士五支彯华缨。
旁风上雨尘土集，意象落莫无光晶。
近前谛视乃名笔，妙处不减本与琼。
惜哉此地非所托，走卒嘈杂儿童轻。
西邻塔庙颇雄伟，弥天老惠新主盟。
撞钟击鼓饭千指，分坐岂无三尺楹。
何人堪作不请友，参谋行解俱圆明。
从容试以语二士，曰此甚易非难成。
便从游戏出三昧，各借一臂相扶擎。
腾空似赴远公约，散花如入维摩城。
都人改观香火肃，雨泪膜拜争投诚。
主人更在好看客，永为道伴终生平。
莫言有我不须你，留取眉毛遮眼睛。

作者简介：（1127—1183）宋汉州绵竹人，占籍德阳，字道夫，号怡庵。高宗绍兴十七年四川类试第一。累擢嘉州守，有惠政，与何逢原、孙松寿、宋诲号四循良。孝宗淳熙中历户部郎中、国子祭酒，出知潼川府。